Donačelnik općine Bilje Čaba Cickai i predsjednik Nadzornog odbora tvrtke Komunalno Bilje Gabor Varga, optužili su na konferenciji za novinare Demokratske zajednice Mađara Hrvatske u Kopačevu, načelnicu općine Ružicu Bilkić za opstrukciju rada Komunalnog Bilje. Tvrde kako načelnica ne daje poslove općinskoj tvrtki i ne želi platiti račun od 120.000 kuna za radove koji su izvedeni na otresnicama. Time dovodi u pitanje opstojnost tvrtke i posao za 25 ljudi, a dio komunalnih poslova dala je jednoj osječkoj tvrtki. Priznaju kako je općinski odbor za poljoprivredu naručio radove, što nije sukladno Zakonu, ali se tako do sada radilo. Zamjeraju načelnici što je podnijela kaznenu prijavu zbog tih radova protiv jednog vijećnika i direktora Komunalnog. Varga tvrdi kako je to smišljeno.